[{"text_idx": "#000000", "text": "Mae gan Barc Cenedlaethol Bannau Brycheiniog ddeg nodwedd arbennig ddiffiniedig sydd wedi\u2019u grwpio o amgylch tirwedd, cymuned, profiadau a bywyd gwyllt. Gan fod y nodweddion arbennig hyn yn aml yn cael eu teimlo yn hytrach na\u2019u prosesu\u2019n rhesymegol trwy ddatganiadau polisi, rydym wedi gofyn i feirdd ac artistiaid lleol ymateb i\u2019r nodweddion arbennig, er mwyn helpu i gyfleu\u2019r ymdeimlad emosiynol o\u2019r hyn sy\u2019n gwneud y Parc yn arbennig."}, {"text_idx": "#000001", "text": "Mae pob Parc Cenedlaethol yn y DU, ac yn wir ar draws y byd, yn cael eu gwerthfawrogi am \u201charddwch\u201d eu tirwedd. Er bod \u2018Prydferthwch Naturiol\u2019 yn derm sy\u2019n cael ei ddefnyddio\u2019n aml wrth so\u0302n am Barciau Cenedlaethol a\u2019u tirweddau, yn aml fe\u2019i dehonglir yn nhermau darluniadol yn unig, sydd yn ei dro yn rhoi\u2019r argraff gyffredinol fod Parciau Cenedlaethol yn bodoli i warchod y ffordd y mae ardal yn edrych, yn hytrach na\u2019u swyddogaethau sylfaenol eraill."}, {"text_idx": "#000004", "text": "Mae \u201charddwch naturiol\u201d, pan gaiff ei ddefnyddio\u2019n gyffredinol ac yn benodol fel yn Neddf Parciau Cenedlaethol a Mynediad i Gefn Gwlad 1949 a deddfwriaeth arall, yn gysyniad cymhleth ac amlochrog sy\u2019n ymwneud a\u0302 thirwedd yn ei hystyr ehangaf."}, {"text_idx": "#000005", "text": "Mae\u2019n ymwneud yn bennaf a\u0302 thirweddau gwledig sydd ddim wedi\u2019u difetha ac er nad ydynt o reidrwydd yn eang, maent yn rhydd i raddau helaeth o effeithiau datblygiad andwyol neu drefol. Er bod y ddeddfwriaeth yn nodi\u2019n glir ei bod yn cynnwys fflora, ffawna, nodweddion daearegol a ffisiograffig, mae\u2019n berthnasol nid yn unig i dirweddau lle mae natur yn tra-arglwyddiaethu ond hefyd i\u2019r rhai sydd wedi\u2019u llunio a\u2019u meithrin gan weithgareddau dynol."}]